Ruiz: 'Joshua nie baie goed met boks' | Netwerk24
23 Junie 2019 17:15
Andy Ruiz spog met sy drie swaargewigboksgordels ná sy skokoorwinning oor Anthony Joshua.Foto: Getty Images
Die man wat die bokswêreld geskok het toe hy Anthony Joshua se drie swaargewigtitels by hom afgeneem het, Andy Ruiz, sê hy sal weer so maak wanneer dié twee later vanjaar 'n herontmoeting het.
Luidens 'n berig op bbc.com sê Ruiz, wat nou met die gordels van die Internasionale Boksfederasie, Wêreldboksvereniging én die Wêreldboksorganisasie spog, dat hy volgende keer ligter en beter voorbereid sal wees.
"Ek weet waar die swakplekke in sy mondering is. Ek kan nog baie beter vaar. Die enigste ding wat hy kan doen, is om rond te hardloop. Hy's nie baie goed met boks nie," het die 29-jarige Ruiz die Brit uitgetart.
Hoewel Ruiz se ouers Mexikane is en hy vir dié land deelneem, is hy gebore en getoë in die Kaliforniese dorpie Imperial.
Hy het Saterdag soontoe teruggekeer en agterin 'n oopdak-Rolls Royce sy gordels in 'n oorwinningsparade vertoon.
Ruiz, wat sowat $7 miljoen (ongeveer R100 miljoen) vir sy oorwinning oor Joshua verdien het, het Saterdag aan verslaggewers gesê die eerste ding wat hy met dié geld gedoen het, was om vir sy ma 'n nuwe motor te koop. – bbc.com, latimes.com